Oud-Eskom-baas nou ook huis, motors kwyt(Argieffoto) Die voormalige Eskom-bestuurder Duduzile Babalwa Moyo en haar man, Mmoloki, is nou ook hul huis en twee motors kwyt nadat ’n tweede bewaringsbevel in maande op Moyo beteken is. Die batebeslagleggingseenheid en die Spesiale Ondersoekeenheid (SOE) het Woensdag ’n bewaringsbevel bekom vir die egpaar se eiendom op die Silver Lakes-landgoed in Pretoria, asook ŉ Mercedes-Benz Viano en ŉ Chevrolet Utility. Die Pretoriase hooggeregshof het ook beveel dat daar beslag gelê word op onder meer bates in die naam van die egpaar se twee minderjarige kinders, naamlik ’n onderneming wat na die kinders vernoem is en ’n trust. ’n Bewaringsbevel is in September vanjaar toegestaan om Moyo se pensioenvoordele te bevries nadat sy vroeër daardie maand haar bedanking by Eskom ingedien het. Die bedanking het gevolg nadat daar bevind is dat Moyo voordeel getrek het uit byna R25 miljoen se Eskom-tenders. Maroela Media het vroeër berig ’n ondersoek na Moyo se optrede het onlangs bevind dat sy in haar rol as Eskom se voorsiening- en kontraktebestuurder en werkgewerverteenwoordiger, ’n onderneming genaamd Tamukelo gekontrakteer het. Tamukelo is aangestel om rou materiaal en drinkbare water van die Kendal- en Kusile-kragstasie te vervoer. Dié onderneming het toe later geld oorbetaal aan entiteite wat deur Moyo se familie besit word. Moyo was ook deel van ’n span wat die onderhandelingstrategie van die Tamukelo-tender ten bedrae van R300 miljoen aan die tender- en verkrygingskomitee voorgelê het. Dit sou later aan die lig kom dat Moyo as Eskom-kontraktebestuurder 23 tussentydse betalingsertifikate, ten bedrae van ongeveer R138 miljoen, ten opsigte van Tamukelo se dienste vir die tydperk Desember 2011 tot Julie 2014 onderteken het. Die SOE se ondersoek het toe onthul dat Tamukelo en sy verteenwoordigers geld aan entiteite betaal het wat met Moyo verbind of geassosieer word, terwyl sy Eskom se kontrak met Tamukelo bestuur het. Volgens die SOE was die modus operandi om entiteite – wat deur lede van haar familie en vriende besit word – te skep om hierdie geld te ontvang. Die eenheid hou vol daar was ’n duidelike botsing van belange in die uitvoering van Moyo se pligte. Lees meer hier.